

**GJYQ IMITUES PENAL**

**IMPROVIZUAR NGA KANDIDATËT PËR MAGJISTRATË TË VITIT TË DYTË**

**VITI AKADEMIK 2024-2025, GRUPI IV**

 **M E M O**

**Lënda:** Përmbledhje mbi faktet, çështjet e natyrës procedurale dhe materiale të shtruara për diskutim dhe ecurinë procedurale të procesit të gjyqit imitues penal, të zhvilluar më datë 08.11.2024 nga Grupi IV, nën udhëheqjen e mentorit z. Arqile Koça.

Nisur nga lënda e përcaktuar në pjesën hyrëse të kësaj memo, sqarojmë se, memo trajton ecurinë e gjyqit imitues penal, të zhvilluar nga kandidatët për gjyqtar dhe prokuror të Grupit IV, të vitit II, duke ndjekur kronologjinë si më poshtë:

1. Fabula;
2. Fazat procedurale në të cilat u zhvillua procesi gjyqësor;
3. Çështjet ligjore, procedurale dhe materiale të trajtuara gjatë procesit, me qëllim zgjidhjen në themel të mosmarrëveshjes;

**Në lidhje me çështjen e parë:**

Fabula e përzgjedhur i përket kryerjes së veprave penale “Dhuna në familje” parashikuar nga neni 130/a paragraf 4 i Kodit Penal dhe “Marrëdhënie seksuale ose homosekuale me të mitur” më shumë se një herë të parashikuar nga neni 100, paragraf 2 i Kodit Penal. Fabula trajton rastin e një gruaje shtetases E.K, e cila kallëzon ish-bashkëjetuesin e saj, shtetasin A.H, për ushtrim të dhunës fizike ndaj saj në prani të fëmijës së mitur, dhunë që pretendon se është kryer edhe më parë. Shkaku i ushtrimit të kësaj dhune është për shkak se kallëzuesja kishte zbuluar në celularin që ia kishte dhënë shtetasi A.H, se ky i fundit kishte mesazhe dhe video prej të cilave të krijohej përshtypja se shtetasi A.H kishte kryer marrëdhënie seksuale me vajzën e tezes së tij, shtetasen A.M, e cila në atë kohë kishte qenë 9 vjeçe. Pas komunikimit të këtij fakti nënës së të miturës, kjo e fundit paraqet kallëzim në komisariat. Nga këqyrja e celularit të kallëzueses E.K rezultojnë biseda me natyrë seksuale ndërmjet shtetasit A.H dhe vajzës së tezes së tij, ndërsa videot ishin fshirë nga shtetasi A.H në momentin që kallëzuesja ishte përballuar me të, si dhe pas sekuestrimit nga OPGJ-ja të celularit tjetër të shtetasit A.H, celular i cili iu nënshtrua ekspertimit ku u zbuluan komunikime të tij me shtetasen e mitur A.M. Nga hetimet e kryera edhe viktima e mitur A.M pranon kryerjen e marrëdhënieve seksuale, deklarime këto të cilat ishin dhënë sipas rregullave të Kodit të Drejtësisë Penale për të Mitur.

Në përfundim të hetimeve, prokuroria kërkoi dërgimin e çështjes për gjykim për veprën penale “Dhunë në familje” parashikuar nga neni 130/a paragrafi 4 i KP-së dhe për veprën penale “Marrëdhënie seksuale ose homoseksuale me të mitur” parashikuar nga neni 100, paragrafi 2 i KP-së.

**Në** **lidhje me çështjen e dytë:**

Procesi gjyqësor u zhvilluar në dy faza duke mundësuar përfshirjen në ecurinë procedurale të të gjithë kandidatëve pjesëmarrës në rolet aktive të cilat nevojiteshin për zhvillimin e këtij gjykimi, role të karakterit kryesor dhe role të karakterit dytësor.

**Konkretisht, u realizua:**

1. Seanca paraprake ku u shqyrtuan pretendimet e mbrojtjes për pavlefshmëri aktesh dhe papërdorshmëri provash si dhe kërkesa për pushimin e çështjes penale për shkak se nuk provohej kryerja e veprave penale prej shtetasit A.H.
2. Seanca gjyqësore, ku iu nënshtruan hetimit gjyqësor provat e kërkuara nga ana e prokurorisë dhe mbrojtjes së të pandehurve.

**Në lidhje me çështjen e tretë:**

Gjatë shqyrtimit të kësaj çështje penale, në debatin midis palëve, në pyetjet e orientuara nga gjykata, dhe në vendimin përfundimtar të shpallur, u trajtuan çështjet e mëposhtme:

**Çështje procedurale që u trajtuan:**

1. Aspektet procedurale të sekuestrimit, këqyrjes dhe ekspertimit të celularit. Në lidhje me këtë aspekt u ngritën pretendime nga mbrojtja se në kushtet që në celularin e sekuestruar ndodheshin biseda të cilat sipas praktikës së GJEDNJ-së konsiderohen korrespondencë, atëherë sekuestrimi i tyre duhej bërë më vendim gjykate dhe jo nga OPGJ/me vleftësim sekuestrimi nga prokuroria. Pra, u trajtua çështja nëse telefoni me përmbajtje komunikimesh do të konsiderohej korrespondencë apo do të konsiderohej provë materiale e si e tillë mund të sekuestrohej nga OPGJ. Kjo çështje u trajtua në kuadrin e papërdorshmërisë së provës dhe pavlefshmërisë së aktit.
2. Aspekti i pavlefshmërisë së vendimit për kryerjen e ekspertimit mjeko-ligjor të të miturës në kushtet që nuk i ishte njoftuar ky vendim mbrojtjes e cila pretendonte se ishim përpara pavlefshmërisë absolute të këtij akti e për rrjedhojë papërdorshmërisë së aktit të ekspertimit.
3. Roli i viktimave në procesin penal dhe mënyra e trajtimit të tyre në procesin penal, deri ku shtrihen të drejtat e tyre në procesin penal.
4. Koncepti i viktimizimit të përsëritur të të miturës dhe shmangia e tij duke marrë deklarimet e të miturës të dhëna gjatë fazës së hetimeve paraprake, në cilësinë e provës në procesin gjyqësor.

**Çështje materiale për t’u trajtuar**:

1. A mban përgjegjësi A.H për veprën penale “*Marrëdhënie seksuale ose homoseksuale me të mitur”* parashikuar nga neni 100, paragrafi 2 i KP-së në kushtet që krahas provës së deklarimeve të të miturës , ka indicie të shumta?
2. A mban përgjegjësi A.H për veprën penale “*Dhunë në familje*” sipas nenit 130/a paragrafi 4 të KP-së apo sipas paragrafit 1 të këtij neni, në kushtet që si viktima dhe i pandehuri kanë dhënë deklarime të ndryshme në fazën e hetimeve dhe fazën e gjykimit mbi praninë e të miturës gjatë ushtrimit të dhunës të cilat janë kontradiktore?

Gjatë procesit gjyqësor të zhvilluar subjektet e procesit ndërmorën veprime duke iu referuar dhe analizuar legjislacionin material dhe procedural në fuqi në kohën e zhvillimit të seancës gjyqësore, legjislacionin ndërkombëtar, vendimet e GJEDNJ-së, vendimet e Gjykatës së Lartë.

Në përfundim, gjykata vendosi deklarimin fajtor të të pandehurit për veprën penale “*Dhunë në familje”* parashikuar nga neni 130/a, paragrafi 1 i KP-së dhe veprën penale “Marrëdhënie seksuale ose homoseksuale me të mitur” parashikuar nga neni 100, paragrafi 2 i KP-së.



